ফখরুল ইসলাম অভিযোগ করে বলেন, বিভিন্ন জায়গায়, থানা-ওয়ার্ড, গ্রামে-ইউনিয়নে সারাদেশে যে মামলা হচ্ছে সেগুলোর একই রকম কথা। মনে হয় যেন ফরমেট তৈরি করে দিয়েছে, সেই ফরমেটে এফআইআরগুলো তৈরি করা হয়েছে। তারা নিজেরাই কিছু ককটেল-টকটেল ফুটাচ্ছেন, ফুটিয়ে সব কিছুর অবশিষ্টাংশ সেটাকে নিচ্ছেন, রাস্তা থেকে কয়েকটা পাথর কুঁড়িয়ে নিচ্ছেন, কয়েকটা লাঠি আনছেন। বলছেন আলামত পাওয়া গেছে। আসলে সেখানে কোনো ঘটনাই ঘটেনি। এই যে একটা ভয়াবহ মিথ্যাচারের মধ্য দিয়ে গোটা জাতিকে জিম্মি করা হচ্ছে শুধুমাত্র তার ও তার দলের ক্ষমতাকে পাকাপোক্ত করার জন্য। এভাবে মিথ্যা মামলা দিয়ে গোটা দেশে একটা নরকের মতো অবস্থা তৈরি করে ফেলা হয়েছে। দেশে এখন ভয়াবহ মিথ্যাচার চলছে। সরকার গোটা জাতিকে জিম্মি করে তাদের ক্ষমতা দীর্ঘায়িত করার চেষ্টা করছে। তারা একটা কথিত নির্বাচন করতে চায়। কিন্তু দেশের মানুষ এধরণের কোন নির্বাচন মেনে নেবে না।